AIG-konsert ten bate van Cawood weer uitgestel | Netwerk24
Deur AJ Opperman 31 Mei 2020 15:00
Kanker is verlede jaar by Cawood gediagnoseer en in Februarie het Barry Pretorius, vervaardiger en regisseur van AIG, verskeie kunstenaars gevra of hulle sou belangstel om in die konsert op te tree.
Elize Cawood was onlangs in die kykNET-sepie Binnelanders te sien.
Dit word gereël om haar met haar mediese kostes by te staan.
“Die geld kan eers oorhandig word wanneer die konsert gehou word, want intussen is daardie geld by die loket waar daarvoor bespreek word.”
Dit sou in die Rockwood-teater in Pretoria aangebied word.
“Daar is egter geen planne om die konsert te kanselleer nie. Dit gaan beslis voort. Ons wag net om van die regering te hoor wanneer ons weer groot byeenkomste mag aanbied.”
Elize Cawood en Wilson Dunster in die toneelstuk Narkose.
Dit is die tweede keer wat die konsert weens die staat van inperking uitgestel word.
Dit sou aanvanklik op 29 April gehou word waarna dit tot 3 Junie uitgestel is.
Die organiseerders moes nou die konsert onbepaald uitstel.
“Ons kan net nie ’n nuwe datum vasmaak nie, maar dit gaan voort.”
Cawood en haar man, die akteur Wilson Dunster, het verlede jaar op AIG opgetree. Sy het egter swak geword en kon net in twee van die nege konserte optree.
Dit was die laaste keer wat sy op die verhoog was.
Sy het intussen saam met Dunster in ’n e-konsert ten bate van die Pierneefteater in Pretoria ’n kort uittreksels uit hul stuk Narkose opgevoer waarin net hul stemme gehoor is.
’n Vorige opname van Cawood en Dunster se produksie van die toneelstuk Dinner for One/Dinner for One Too is onlangs deur die Pierneefteater uitgereik.
Sy was vroeër vanjaar in die kykNET-sepie Binnelanders te sien.
Kunstenaars soos Bobby van Jaarsveld, Refentse, Dewald Wasserfall, Demi Lee Moore, Corlea en Monique sal in die konsert optree Die akteurs Lieb Bester en Christel van den Bergh sal ook optree. Cawood het vantevore saam met Van Jaarsveld en Bester onderskeidelik in die rolprent Liefling! en die destydse kykNET-sepie Villa Rosa gewerk.
Intussen gaan dit beter met Cawood se gesondheid.
Meer oor: Afrikaans Is Groot | Elize Cawood | Barry Pretorius | Pretoria | Kanker | Musiek | Teater